རྟའི་ལོ་ལ་བཙད་པོ་ཁྲི་ལྡེ་སྲོང་བཙན།འདི་ཡི་གེ་ནོར་བ་ཡིན་ཏེ།ཁྲི་གཙུག་ལྡེ་བཙན་ཡིན་ནོ།ཕོ་བྲང་གིའི་འོན་ཅང་རྡོ་འུ་ཤང་རྡོ་དང་གཅིག་རེད།ན་བཞུགས།སྟོད་སྨད་ཀྱི་དམག་རྙིད་རྗེད་དང་རྐུན་ཆེན་བཏུལ།གར་ལོག་གི་ཕོ་ཉས་ཕྱག་བཙལ།བློན་ཆེན་པོ་ཞང་ཁྲི་ཟུར་རམ་ཤག་དང༌།མང་རྗེ་ལྷ་འོད་ལ་སོགས་པས་རྒྱལ་ས་གནད་མང་པོ་བཅད་དེ།རྔ་རྟ་དང་བ་མར་མང་པོ་ཕྱག་ཏུ་ཕུལ།ཞང་བློན་སོ་སོར་བྱ་དགའ་བསྩལ་བའི་ལན་ལ།ཉི་འོག་གི་མཁན་པོ་ཨ་ཙཱརྱ་ཛི་ན་མི་ཏྲ་དང༌།སུ་རེནྡྲར་བོ་ངྷི་དང༌།ཤཱི་ལེན་དྲ་བོ་ངྷི་དང༌།ད་ན་ཤཱི་ལ་དང༌།བོངྷི་མི་ཏྲ་དང༌།བོད་ཀྱི་མཁན་པོ་རཏྣ་ར་ཀྵི་ཏ་དང༌།ངྷརྨ་ཏ་ཤིའ་ལ་དང༌།ལོ་ཙཱ་བ་མཁས་པ་ཆུད་པ་ཛྙཱ་ན་སེ་ན་དང༌།ཛ་ཡ་རཀྵི་ཏ་དང༌།མཉྫུ་ཤྲི་ཝརྨ་དང༌།རཏྣེ་དྲ་ཤིའ་ལ་ལ་སོགས་པས་ཐེག་པ་ཆེ་ཆུང་ལས་འབྱུང་བའི་རྒྱ་གར་གི་སྐད་ལས་བོད་ཀྱི་སྐད་དུ་བསྒྱུར་ཞིང་མིང་དུ་བཏགས་པ་རྣམས་དཀར་ཆག་ཏུ་བྲིས་ཏེ།ནམ་དུ་ཡང་གཞུང་ལུགས་དེ་ལས་མི་བསྒྱུར་ཞིང་ཀུན་གྱིས་བསླབ་ཏུ་རུང་བར་གྱིས་ཤིག་ཅེས་བཀའ་བསྩལ་ནས།སྔོན་ལྷ་སྲས་ཡབ་ཀྱི་རིང་ལ།ཨ་ཙཱརྱ་བོ་ངྷི་ས་ཏྭ་དང༌།ཡེ་ཤེས་དབང་པོ་དང༌།ཞང་རྒྱལ་ཉེན་ཉ་བཟང་དང༌།བློན་ཁྲི་བཞེར་སང་ཤི་དང་།འདི་ཡང་ཡི་གེ་ནོར་བ་འདྲ་སྟེ།ཁྲི་བཞེར་གྱི་བུ་སང་ཤི་ཏ་ཡིན་ལ།སང་ཤི་ནི་རྒྱ་ཕྲུག་ཡིན་པར་གསུངས།ལོ་ཙཱ་བ་ཛྙཱ་ན་དེ་བ་ཀོ་ཥ་དང༌།ཁྱི་འབྲུག་དང༌།ལྕེ་བྲམ་ཟེ་ཨ་ནཱན་ཏ་ལ་སོགས་པས་ཆོས་ཀྱི་སྐད་བོད་ལ་མ་གྲགས་པ་ལས་མིང་དུ་བཏགས་པ་མང་དག་ཅིག་མཆིས་པའི་ནང་ནས་ཁ་ཅིག་ཆོས་ཀྱི་གཞུང་དང༌།བྱཱ་ཀ་ར་ཎའི་ལུགས་དང་མི་མཐུན་ཏེ༑མི་བཅོས་སུ་མི་རུང་བ་རྣམས་ཀྱང་བཅོས།སྐད་ཀྱི་མིང་གཅེས་སོ་འཚལ་གྱིས་ཀྱང་བསྣན་ནས་ཐེག་པ་ཆེ་ཆུང་གི་གཞུང་ལས་ཇི་ལྟར་འབྱུང་བ་དང༌།གནའི་མཁན་པོ་ཆེན་པོ་ནཱ་གཱ་རྫུ་ན་དང༌།བ་སུ་བན་ངྷེ་ལ་སོགས་པས་ཇི་ལྟར་བཤད་པ་དང༌།བྱཱ་ཀ་ར་ཎའི་སྒྲའི་ལུགས་ལས་ཇི་སྐད་དུ་འདྲེན་པ་དང་ཡང་བསྟུན་ཏེ།མཇལ་དཀའ་བ་རྣམས་ཀྱང་ཚིག་སོ་སོར་ཕྲལ་ནས་གཏན་ཚིགས་ཀྱིས་བཤད་དེ་གཞུང་དུ་བྲིས།